Diari Oficial de la Generalitat Valenciana


Sumari del DOGV 7750, del 31-03-2016 (2016/2144)

DECRET 35/2016, de 23 de març, del Consell, pel qual es regula l'atribució de competències per a l'exercici de la potestat sancionadora en matèria de declaracions obligatòries a efectuar per primers compradors i productors de llet i productes lactis i les seues condicions de contractació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/03/23/35/dof/vci/html**

### Dades del document

Número de DOGV
:   7750

Data del DOGV
:   31-03-2016

Secció del DOGV
:   I. DISPOSICIONS GENERALS

Número del document
:   2016/2144


Data del document
:   23-03-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

DECRET 35/2016, de 23 de març, del Consell, pel qual es regula l'atribució de competències per a l'exercici de la potestat sancionadora en matèria de declaracions obligatòries a efectuar per primers compradors i productors de llet i productes lactis i les seues condicions de contractació. [2016/2144]  
PREÀMBUL  
  
El Reglament (UE) número 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) número 922/72, (CEE) número 234/79, (CE) número 1307/2001 i (CE) número 1234/2007, estableix l'obligatorietat per als primers compradors de declarar mensualment, davant de l'autoritat competent, la quantitat de llet crua que els haja sigut entregada el mes anterior.  
L'obligatorietat d'aquestes declaracions ja estava establida en la normativa nacional per al sector boví, en el Reial Decret 754/2005, de 24 de juny, pel qual es regula el règim de taxa làctia i pel que fa a primers compradors de llet i productes lactis d'ovella i cabra en el Reial Decret 115/2013, de 15 de febrer, sobre declaracions a efectuar pels compradors i productors de llet i productes lactis.  
  
Amb la publicació del Reial Decret 319/2015, de 24 d'abril, sobre declaracions obligatòries a efectuar per primers compradors i productors de llet i productes lactis de vaca, ovella i cabra, es crea un sistema unificat d'informació en el sector, que inclourà un registre dels primers compradors; la informació de tots els contractes entre els primers compradors i productors en el sector lacti de conformitat amb el Reial Decret 1363/2012, de 28 de setembre, pel qual es regula el reconeixement de les organitzacions de productors de llet i de les organitzacions interprofessionals en el sector lacti i se n'estableixen les condicions de contractació; així com la informació de les declaracions obligatòries d'entregues, regulades en aquest reial decret.  
  
El sistema de declaracions mensuals conjunta, lligat a l'obligatorietat dels contractes entre els primers compradors i els productors, permet dotar d'una major transparència el sector, disposar d'informació sobre l'evolució del mercat, realitzar l'anàlisi del sector en un curt espai de temps, així com servir de suport per a la gestió i el control de les ajudes directes als agricultors en el marc de la política agrícola comuna. Per a garantir que tota la llet produïda pels ramaders és declarada, s'obliga també els productors en règim de venda directa, per destinar directament al consumidor tota o part de la seua producció o per a elaborar o vendre els productes lactis en la mateixa explotació, a subministrar la informació anual referent a les quantitats produïdes.  
  
Quant al règim sancionador, cal aclarir-lo, ja que en alguns aspectes serà aplicable la Llei 12/2013, de 2 d'agost, de mesures per a millorar el funcionament de la cadena alimentària, la disposició addicional setena de la Llei 6/2015, de 12 de maig, de denominacions d'origen i indicacions geogràfiques protegides en l'àmbit territorial supraautonòmic i, en la resta, la normativa legal de tipificació d'infraccions i sancions aplicable respecte d'això, estatal o autonòmica.  
  
D'acord amb el que s'ha exposat i tenint en compte que l'exercici de la potestat sancionadora requereix atribució expressa als òrgans administratius per disposició de rang legal o reglamentari, de conformitat amb l'article 127.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es considera necessària la publicació d'aquest decret, que aborde una regulació normativa en què es tinga en compte el contingut en matèria d'infraccions i sancions anteriorment esmentades.  
  
Per això, en virtut del que disposen els articles 18.f i 43 de la Llei 5/1983, de 30 de desembre, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, i amb la deliberació prèvia del Consell, en la reunió del dia 23 de març de 2016,  
  
  
DECRETE  
  
Article 1. Objecte i àmbit d'aplicació  
Aquest decret té per objecte l'atribució de l'exercici de la potestat sancionadora en matèria de declaracions obligatòries a efectuar per primers compradors i productors de llet i productes lactis i les seues condicions de contractació, en l'àmbit de la Comunitat Valenciana.  
  
Correspon a l'Administració General de l'Estat exercir la potestat sancionadora quan les parts contractants tinguen les respectives seus socials principals en diferents comunitats autònomes; quan el contracte afecte un àmbit superior al d'una comunitat autònoma quant a la traçabilitat previsible de la major part de l'aliment o producte alimentari objecte del contracte. D'altra banda, correspondrà als òrgans competents de les comunitats autònomes exercir la potestat sancionadora en la resta de casos.  
  
Article 2. Potestat sancionadora en matèria de declaracions obligatòries i contractació en el sector lacti  
1. L'exercici de la potestat sancionadora, en matèria de declaracions obligatòries a efectuar per primers compradors i productors de llet i productes lactis i les seues condicions de contractació, queda atribuït als òrgans següents:  
a) Correspon a la persona titular de la direcció general competent en matèria de ramaderia la imposició de sancions per infraccions qualificades com a lleus i greus.  
b) Correspon a la persona titular de la secretaria autonòmica competent en matèria de ramaderia la imposició de sancions per infraccions qualificades com a molt greus.  
2. L'acord d'iniciació dels expedients sancionadors en matèria de declaracions obligatòries a efectuar per primers compradors i productors de llet i productes lactis i les seues condicions de contractació correspon a la subdirecció general que tinga l'atribució funcional en matèria de ramaderia, d'acord amb allò previst al reglament orgànic i funcional de la conselleria competent.  
3. La funció instructora la exercirà el servei que determine l'òrgan competent per a la iniciació del procediment sancionador, i es garantirà, en tot cas, la deguda separació entre la fase instructora i la sancionadora.  
  
  
Article 3. Infraccions i sancions  
1. Les infraccions i sancions contra el que disposa la normativa en matèria de declaracions obligatòries en el sector de la llet i els productes lactis i de contractes en el sector de la llet es troben tipificats en la disposició addicional setena de la Llei 6/2015, de 12 de maig, de denominacions d'origen i indicacions geogràfiques protegides d'àmbit territorial supraautonòmic.  
2. En matèria de contractació en el sector lacti serà aplicable, a més de la normativa anterior, allò que s'ha estipulat en el capítol II del títol V de la Llei 12/2013, de 2 d'agost, de mesures per a la millorar el funcionament de la cadena alimentària.  
  
  
DISPOSICIÓ ADDICIONAL  
  
Única. Contingut de la despesa  
L'aplicació i el desplegament d'aquest decret no podrà tindre cap incidència en la dotació dels capítols de despesa assignats a la Conselleria d'Agricultura, Medi Ambient, Canvi Climàtic i Desenvolupament Rural i en la data de la publicació d'aquest decret i, en tot cas, hauran de ser ateses amb els mitjans personals i materials de l'esmentada conselleria.  
  
  
DISPOSICIÓ TRANSITÒRIA  
  
Única. Taxa làctia  
No obstant allò disposat en l'article 3 d'aquest decret, i fins que finalitzen les actuacions de gestió, control, liquidació, pagament i recaptació, relatives al període de taxa làctia 2014-2015, de conformitat amb el Reial Decret 754/2005, de 24 de juny, pel qual es regula el règim de taxa làctia, seran aplicables les infraccions i sancions previstes en l'esmentada normativa, en tot allò que no s'opose al que disposa el Reial Decret 319/2015, de 24 d'abril, sobre declaracions a efectuar per primers compradors i productors de llet i productes lactis de vaca, ovella i cabra.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 23 de març de 2016  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI